
סדר היום:	1.	הצעת חוק הביטוח הלאומי (תיקון מס' 72), התשס"ד-2004 – אופן הצמדת הגמלאות המשולמות על-ידי המוסד או מוחזרות למוסד באיחור, מס' 92 – הכנה לקריאה שנייה ושלישית


נכחו:

חברי הוועדה: 	שאול יהלום – היו"ר


מוזמנים:	עו"ד שי סומך	-	לשכה משפטית, משרד המשפטים
אודי בן-דרור	-	אגף התקציבים, משרד האוצר
הרן לבאות	-	רפרנט ביטוח לאומי, אגף התקציבים, משרד האוצר
עו"ד רועי קרת	-	לשכה משפטית, המוסד לביטוח לאומי
חזקיה ישראל	-	התאחדות התעשיינים
ריטה ינקילוביץ'	-	המחלקה הכלכלית, מרכז המחקר והמידע של הכנסת

ייעוץ משפטי:  	ג'ודי וסרמן
	גיל שבתאי (מתמחה)

מנהלת הוועדה:	וילמה מאור

רשמה:	אירית שלהבת



הצעת חוק הביטוח הלאומי (תיקון מס' 72), התשס"ד-2004 – אופן הצמדת הגמלאות המשולמות על-ידי המוסד או מוחזרות למוסד באיחור, מס' 92


היו"ר שאול יהלום:

	אני מתכבד לפתוח את ישיבת ועדת העבודה, הרווחה והבריאות. על סדר היום הצעת חוק הביטוח הלאומי (תיקון מס' 72), התשס"ד-2004. זאת ישיבה שנייה שלנו בדיון על הצעת החוק. בישיבה הראשונה הביא הביטוח הלאומי הצעת חוק מטעם הממשלה, שבה הוא ניסה לבקש מאתנו לאשר דרך שונה לחישוב ההפרשים, כאשר אם שולמה בטעות מקדמה לאזרח שמקבל קצבאות שונות של הביטוח הלאומי, והביטוח הלאומי אחרי שגילה את הטעות בא לנכות את הקצבה, הוא הציע מה תהיה דרך החישוב, בהנחה שהמדד לא נשאר קבוע למן תקופת המענק ועד התקופה שהאדם מחזיר את "המקדמה" (במרכאות) ששולמה בטעות.

ג'ודי וסרמן:

	לא מדובר רק על מקרים שמקדמה שולמה בטעות אלא על נסיבות בהן שולמה מקדמה.

היו"ר שאול יהלום:

	נכון, לפעמים גם משולמות מקדמות מלכתחילה, לא רק בטעות.

	אנחנו לא רצינו להרע את מצב המבוטחים וביקשנו חוות דעת מהמחלקה הכלכלית במרכז המחקר והמידע של הכנסת (ממ"מ). 

	נמצאת אתנו כאן גברת ריטה ינקילוביץ' מהמחלקה הכלכלית ב-ממ"מ. מונח על-יד כל אחד מהנוכחים דוח שהיא כתבה והיא תציג אותו מיד בתמציתיות אבל אני קורא את תמציתו.

	"תיקון זה יכול להיות הן לטובת המבוטחים והן לרעתם, תלוי אם בחודש בו שולמה המקדמה המדד עלה או ירד לעומת המדד שפורסם לאחרונה לפני החודש שבו שולמה". 

	בבקשה, אנא הציגי את תמצית הדוח שלך.

ריטה ינקילוביץ':

	אני מציעה שנסתכל על הדוגמה שהצגתי בדוח. לקחתי מספרים שרירותיים לגמרי כדי להציג את מנגנון ההצמדה. אם לקחנו את המקדמה למשל בחודש פברואר ואנחנו צריכים להחזיר אותה בחודש אפריל אז לפי המצב הקיים היום אנחנו צריכים להצמיד את זה למדד של חודש אפריל לעומת המדד של חודש ינואר, כלומר חודש אחד לפני קבלת המקדמה. לפי התיקון המוצע אנחנו נצמיד את המקדמה של חודש אפריל לעומת חודש פברואר, החודש בו שולמה המקדמה. כלומר ההבדל הוא האם המדד בין חודש ינואר לחודש פברואר עלה או ירד. 

	הדוגמה הראשונה כאן היא שהמדד עלה, למשל היה 100 בינואר והפך ל-110 בפברואר, ואז השינוי הוא לטובת המבוטחים וההפרש בהחזר יהיה ב-109 שקלים. כלומר, המבוטח יחזיר פחות 109 שקלים לביטוח הלאומי וזה לטובתו כי הוא מחזיר פחות.

	הדוגמה השנייה כאן היא שהמדד ירד בין חודש ינואר לחודש פברואר, היה 110 ונהיה 100,  אז ההחזר הוא לרעת המבוטחים כי הוא מחזיר 109 שקלים יותר. 

היו"ר שאול יהלום:

	יש לנו לוחות סטטיסטיים ואנחנו יכולים לראות האם בעשר השנים האחרונות המדד עלה בדרך כלל מחודש אחד לשני או ירד. 

ריטה ינקילוביץ':

	לרוב המדד עולה. השנה היחידה בה המדד ירד היא שנת 2003. 

היו"ר שאול יהלום:

	כלומר, את אומרת שברוב המקרים זה יהיה לטובת המבוטחים, זאת חוות דעתך. 

	האם עוד מישהו רוצה להעיר דבר מה? לא.

	אנחנו מאשרים את הצעת חוק הביטוח הלאומי (תיקון מס' 72), התשס"ד-2004. 

 	תודה רבה. הישיבה נעולה. 

